albert ende isabel clara eugenia
infante van spaingnien etc., doen te wetene
allen jegenwoordighe ende toecomende, dat wij ontfanghen
hebben de oytmoedighe supplicatie van gabriel van boven
alias $competter anthonis zoene, oudt ontrent de zeventhien jaeren,
arm schippersgast deser onser stadt van bruessele, inhoudende
hoe dat ontrent vijff maenden alsdoen gheleden, den remonstrant
commende uuijt zeker herberghe opde vaert gheleghen ende naer
huijs ghaende heeft aldaer fortuitelijck gerencontreert sekere
jonckmans van zijnder kennisse, daer onder andere een was genoempt
jooris den dansser, welcke jonckmans hadden recht te voorens
geresolveert onder malckanderen eenighen vissch te haelen uuijt
de schuijt toebehoorende nicolaes cornelis, schipper van zirickzee,
welcke resolutie verstaen hebbende sekeren jonghen daer ontrent
zijnde, heeft t’selve gerapporteert aenden voorschreven nicolaes
cornelis, die bij drancke wesende, alsoe die voorschreven jonckmans
hunne entreprise meijnden t’executeren, den remonstrant nieuwers
affwetende met eenen haeck heeft geagresseert ende
gequetst inden rugge, meijnende te wesen een vande ghene
die hem van zijnen vissche wilde berooven, ende alsoo de suppliant
de quetsure was voelende, heeft den voorschreven cornelis
gevraecht bij dese woorden in substantie, sijn wij nijet vrij
op sheeren straete, ick sal u dat moghen wel wijs maecken
met rechte, dat ghij mij gequetst hebt in mijnen rugghe,
ondertusschen alsoo die voorschreven suppliant metten selven
cornelis voordere woerden was crijghende heeft die voornoempde
cornelis eene wonde ontfanghen van een der voorschreven
compaingnie, met naeme jooris den danser voorsijt, die oock
met assistentie van zijne medegesellen uuijt spijt, soomen
vorstaet, eenighen drij oft vier visschen uuijt de voors.
schuijt heeft genomen ende die ghedraegen in zekere herberge,
alwaer die voorschreven jonckmans den remonstrant hebben medegeleijt
om een voorschreven visch te helpen op eten, sonder dat hij eenich
ander quaet heeft ghedaen, dan alleenelijck dat hij hem inde
voorschreven compaingnie daer t’gene voorschreven is geschiedt
heeft gevonden, als blijckt bij drije consonante attestatien
daer aff zijnde, allen i welck hoe wel den suppliant
eenichssints behoorde t’excuseren, des te neer naerdemael
hij wel int infligeren vande woirde aenden voors.
cornelis, helpen eten vanden vissche, ende anderssints
is innocent geweest, soe en soude hij evenwel hem
nijet derren betrouwen vrijelijck dese onse stadt te frequen
teren, maer is door vreese van justitie ten regarde
van t’gene hij dijen aenghaende mach hebben gedelinqueert
tegenwoordelijck genootsaeckt te latiteren ende hem t’absenteren
tot zijnen grooten verdriete, midtsdijen hij egeenen middel
ter weerelt en weet, om den cost te winnen, als met zijn
sueren aerbijt, welcken aengemerckt, ende besundere
geconsidereert dat zijn delict is gecauseert door onverstandicheijt
ende groote jonckheijt nijet bedacht hebbende oft meijnende
dat de ghene in wiens presentie sulcx geschiet, hun mede
plichtich maecken van het delict, d’welck bij hunne compaignons
wordt gecommitteert, soe heeft hij ons seer ootmoedelijck
ghebeden om onse oepene brieven van abolitie in sulcken cas dienende,
soo eest dat wij de saecken voorschreven overgemerckt ende
hier op gehadt hebbende het advis van onsen lieven ende wel
beminde, den amman deser onser voors. stadt van bruessele,
geneijcht wesende ter ootmoedigher beden ende supplicatien des
voorschreven suppliants ende willende hem in dit stuck prefereren
gratie ende ghenaede voor rigeur ende strangicheijt van
rechte, hebben den voorschreven suppliant, inden gevalle als boven,
vergeven, geremitteert ende quijt geschoulden, vergeven, remitteren
ende schelden quijcte uuijt onser sunderlinghe gratie ende
princelijcken macht ende zunderlinghe gratien bij desen alle t’gene
des hij inder manieren boven vercleert teghens ons ende justitie
misdaen ende misbruijckt mach hebben ende hebben hem
als vandijen wederomme gestelt ende gerestitueert
stellen weder ende restitueren in sulcken stadt alse
was voor de toecompste van dijen, imponerende hier
van onsen procureur generael in brabandt, amman onser
stadt van bruessele ende alle onse andere onser
vassaelen oft der smalre heeren rechteren, justicieren
ende officieren een eewich geswijch, behoudelijck
nochtans dat die voorschreven suppliant schuldich ende
gehouden wort te betaelen tonsen behoeffve voor amende
$$$minde de somme van vijfftich guldens ende, tot dijen
prorate die costen vanden chirurgijn ende vanden visch
int schip bij hem ende zijne compaignons genomen ende
gheten, mitsgaeders die redelijcke costen van justitie
indien hieromme eenighe ghedaen ende naergevolcht
zijn, ter taxatie ende moderatie van onse seer lieve
ende getrouwe die cancellier ende luijden van onsen
voorschreven raede, dije wij daer toe hebben gecommitteert
ende commiteren bij desen, ontbieden daeromme ende bevelen onsen
cancellier ende raetsluijden onsen procureur generael van
brabandt, amman onser voorschreven stadt van bruessele
ende allen anderen ende onser vassaelen oft der smaelre heeren
richteren, justicieren ende officieren nu $$$ zijnde ende naemaels
wesende, dat zij den voorschreven suppliant van deser onser jegen-
woordighe gratien, pardoene ende abolitie doen, laeten ende
ghedooghen inder vueghen ende opde restrictien boven verhaelt
gheheelijck ende volcomelijck genijeten ende ghebruijcken, sonder
hem daerinne te doene oft te laeten gheschieden eenich hinder,
stoot oft letsel ter contrarien, maer indijen zijn lijff oft
eenighe van zijne ghoeden ter causen voorschreven in eenigher
manieren beleth, ghevanghen oft gecondemneert waeren, sij deselve
terstont ende zonder vertreck setten ende stellen doen tot gheheelder
ende volcommender delivrantien, ende slaeckinghen, want
ons alsoo ghelieft, ende des toirconden etc. hebben wij onsen zeghel
hier aen doen hanghen, gegeven in onser stadt van
bruessele zeventhien daeghen inde maendt van october
int jaer ons heeren duijsent zesse hondert achthien, onder
op de plique stondt bijde eertshertoghen etc. ende
was onderteeckent de wauwere ende was
ghesegelt met eenen wassen zeghele i